### Resume

Vejle Kommune vedtog i december 2020 "Spildevandsplan 2020-2028". Tillæg 2 til spildevandsplanen har været i 8 ugers ekstern høring. Tillægget omhandler 4 områder i Vejle by. Det er Mølholm, [adresse] og [adresse], samt kloakledninger ved Vejle renseanlæg og transformerstationen ved [adresse]. Det sidste relaterer til projekt "Bedre badevand". Der er indkommet 13 høringssvar og afholdt et mindre borgermøde i høringsperioden. Tillægget til spildevandsplanen vedrører desuden et lokalplanområde i Egtved, hvor der ikke er indkommet høringssvar.

Tillæg 2 til spildevandsplanen fremlægges med henblik på endelig vedtagelse med få mindre tilretninger vedrørende ledningsføring.

### Sagsfremstilling

Baggrund:

[adresse] er i gang med at implementere spildevandsplanens separatkloakeringsprojekter. I forbindelse med spildevandsplanens vedtagelse var det ikke muligt at fastlægge de nye kloakledningers placering på et tilstrækkeligt detaljeret niveau i [adresse], [adresse] og [adresse], samt i forbindelse med "Projekt Bedre Badevand". Dette tillæg til spildevandsplanen fastlægger kloakledninger i offentligt areal og på private ejendomme med henblik på at fastlægge, hvilke ejendomme Vejle Kommune forventer skal afgive areal eller få pålagt servitut ved gennemførelse af projekterne.

Tillægget omhandler 4 områder i Vejle by. Det er Mølholm, [adresse] og [adresse], samt kloakledninger ved Vejle renseanlæg og transformerstationen ved [adresse]. Det sidste relaterer til projekt "Bedre badevand". Tillægget omfatter desuden et nyt lokalplanområde i Egtved.

Ansvar og grundlag for ekspropriation:

At etablere et spildevandsanlæg, som beskrevet i spildevandsplanen, nødvendiggør ofte, at man erhverver arealer eller rettigheder fra private lodsejere. Byrådet har mulighed for at ekspropriere arealer, bygninger med videre til formålet med hjemmel i miljøbeskyttelseslovens § 58, hvis betingelserne herfor i øvrigt er opfyldt.

Anlægsarbejderne bliver udført i overensstemmelse med Spildevandsplanen, som er vedtaget af Byrådet. Nye anlægsarbejder er en driftsopgave, som det kommunalt ejede vandselskab, [adresse] varetager. Ekspropriation er en myndighedsopgave, som kommunen (Byrådet) varetager.

I forbindelse med anlægsarbejder benyttes ofte en fremgangsmåde, hvor man erhverver rettigheder fra private lodsejere ved frivillige aftaler. Frivillige aftaler indgås direkte mellem vandselskabet og lodsejeren. Kommunen er ikke part i aftalerne, og skal ikke godkende dem. Det er i konsekvens heraf også vandselskabet, som skal sørge for at afholde omkostningerne ved aftalernes oprettelse, tinglysning heraf samt udbetaling af erstatning mv.

Når man indgår frivillige aftaler, kan lodsejeren opnå skattefrihed, hvis aftalen indgås på såkaldt ekspropriationslignende vilkår. To forhold skal i den forbindelse være gældende. Der skal foreligge det fornødne ekspropriationsgrundlag, og der skal foreligge ekspropriationsrealitet. Ekspropriationsrealitet betyder, at der forud for en aftale indgås skal foreligge en tilkendegivelse fra Byrådet om, at kommunen er indstillet på at ekspropriere, hvis en frivillig aftale ikke kan indgås. Byrådet behøver herefter ikke at træffe afgørelse om ekspropriation for hver enkelt lodsejer, hvis en frivillig aftale ikke kan indgås. Teknisk Udvalg kan varetage denne opgave.

Høringssvar:

Der er indkommet i alt 13 høringssvar, som vedrører kloakeringsprojektet i [adresse] og i [adresse]. Der har desuden været afholdt et borgermøde efter ønske fra 5 grundejere i [adresse]. Høringssvarene med bemærkninger fremgår af vedlagte bilag. Alle grundejere som har fremsendt høringssvar får et individuelt svar på alle spørgsmål, når tillægget er vedtaget.

En del af de indkomne høringssvar vedrører spørgsmål vedrørende kloakarbejdets tilrettelæggelse, reetablering, gener m.v som vil blive besvaret med henvisning til generelle regler for ledningsarbejder på privat grund samt med henvisning til kommende informationsmøder med videre, som afholdes af [adresse] inden opstart af arbejdet. Høringssvarene har desuden medført, at planlagte stikbrønde til enkelte matrikler er ændret.

Der er i høringsperioden arbejdet med at ændre eller flytte på enkelte planlagte ledningstracer blandt andet ved [adresse] og i [adresse].

* [adresse] ejendomsafdeling har indgået aftale med [adresse] om at sløjfe en planlagt regnvandsledning og spildevandsledning nord for Vejle Midtbyskole langs med de eksisterende bygninger. Skolen skal i stedet tilkoble regnvand i skel og anvende eksisterende stik til spildevand.

* I [adresse] er grundejeren af [adresse], Vejle meget utilfreds med, at der er planlagt en ny regnvandsledning, der skal krydse ejendommen for at lede regnvand fra [adresse] til [adresse]. Grundejeren mener, at det er urimeligt, fordi ledningen ikke er nødvendig for denne ejendom og det vil reservere et relativt stort areal, som [adresse] kan disponere over. [adresse] har forsøgt at finde alternative løsninger i høringsperioden. Forvaltningen vurderer, at denne sag kan ende i en ekspropriationssag vedrørende ejendommen Nyvej 8, Vejle med henblik på at kunne gennemføre separatkloakeringsprojektet. Ledningen fremgår af kortbilag.

Miljøvurdering:

Der er ikke indkommet klager over afgørelse om, at miljøscreening af tillæg 2 til kommunens spildevandsplan ikke kræver en miljøvurdering.

### Økonomi

Tillæg 2 til kommunens spildevandsplan har ingen økonomiske konsekvenser for kommunen.

### Klima og resiliensvurdering

Nye ledninger, pumper med videre kræver energi ved produktion og drift. Det betyder en øget CO2-udledning. Målet er miljøforbedring og optimering af driften.

### Sagens videre forløb

Sagen skal behandles af Økonomiudvalget og Byrådet.

### Historik

I december 2020 vedtog Byrådet Vejle Kommunes Spildevandsplan 2020 - 2028.

### Teknik- og Miljødirektøren indstiller,

|  |  |
| --- | --- |
| at | udvalget over for Byrådet anbefaler at vedtage forslag til tillæg 2 til spildevandsplanen endeligt. |
| at | der træffes beslutning om, at der anbefales vedtaget en ekspropriationsrealitet. Det vil sige, at Vejle Kommune tilkendegiver, at kommunen vil ekspropriere de nødvendige arealer og rettigheder til gennemførelse af spildevandsplanens anlægsarbejder, hvis der ikke kan indgås frivillige aftaler mellem [adresse] og de enkelte lodsejere. |
| at | Teknisk Udvalg kan træffe afgørelse om ekspropriation på konkrete ejendomme omfattet af tillæg 2 til gennemførelse af spildevandsplanens anlægsarbejder. |

### Beslutning

Anbefalet.

Julius Madsen var fraværende.